title: Treoir (AE) 2021/903 ón gCoimisiún an 3 Meitheamh 2021 lena leasaítear Treoir 2009/48/CE ó Pharlaimint na hEorpa agus ón gComhairle maidir le teorainnluachanna sonracha le haghaidh anailín i mbréagáin áirithe (Téacs atá ábhartha maidir le LEE)

text:
                  4.6.2021

                  GA

                  Iris Oifigiúil an Aontais Eorpaigh

                  L 197/110

         TREOIR (AE) 2021/903 ÓN gCOIMISIÚN
         an 3 Meitheamh 2021
         lena leasaítear Treoir 2009/48/CE ó Pharlaimint na hEorpa agus ón gComhairle maidir le teorainnluachanna sonracha le haghaidh anailín i mbréagáin áirithe
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2009/48/CE ó Pharlaimint na hEorpa agus ón gComhairle an 18 Meitheamh 2009 maidir le sábháilteacht bréagán (1), agus go háirithe Airteagal 46(2) de,
         De bharr an mhéid seo a leanas:

                     (1)

                     Bunaítear le Treoir 2009/48/CE ceanglais áirithe maidir le substaintí ceimiceacha a aicmítear mar shubstaintí carcanaigineacha, só-ghineacha nó tocsaineacha don atáirgeadh faoi Rialachán (CE) Uimh. 1272/2008 ó Pharlaimint na hEorpa agus ón gComhairle (2). Leagtar síos i bhFoscríbhinn C d’Iarscríbhinn II a ghabhann le Treoir 2009/48/CE teorainnluachanna sonracha le haghaidh ceimiceáin a úsáidtear i mbréagáin atá beartaithe do leanaí faoi bhun 36 mhí nó i mbréagáin a chuirtear sa bhéal.

                     (2)

                     Aicmítear anailín (uimhir CAS 62-53-3) mar shubstaint charcanaigineach i gcatagóir 2 agus mar shubstaint shó-ghineach i gcatagóir 2 faoi Rialachán (CE) Uimh. 1272/2008 ó Pharlaimint na hEorpa agus ón gComhairle (3). De réir phointe 5(a) de Chuid III d’Iarscríbhinn II a ghabhann le Treoir 2009/48/CE, féadfar substaintí carcanaigineacha i gcatagóir 2, amhail anailín, a úsáid i mbréagáin i dtiúchan atá cothrom leis an tiúchan ábhartha arna bunú i Rialachán (CE) Uimh. 1272/2008 maidir le haicmiú meascán ina bhfuil na substaintí sin, eadhon 1 % (4), méid is ionann agus 10 000 mg/kg (“an teorainn ar mhéid”), nó atá níos lú ná an tiúchan sin. Tá feidhm ag an teorainn chéanna ar mhéid maidir le substaintí só-ghineacha i gcatagóir 2 (5).

                     (3)

                     Mheas an Coiste Eolaíoch um Chineálacha Rioscaí Sláinte agus Comhshaoil (SCHER), sa tuairim uaidh an 29 Bealtaine 2007, nár cheart comhdhúile atá carcanaigineach, só-ghineach nó tocsaineach don atáirgeadh (CMR) a bheith i mbréagáin (6). I dTuarascáil Measúnaithe Riosca an Aontais Eorpaigh maidir le hanailín (7), thángthas ar an gconclúid go bhfuil gá le teorainn a chur leis na rioscaí sláinte a bhaineann le húsáid táirgí ina bhfuil anailín chun tomhaltóirí a chosaint. Bunaíodh an chonchlúid sin ar “ábhar imní maidir le héifeachtaí só-ghineacha agus carcanaigineacha mar thoradh ar nochtadh ag eascairt as úsáid táirgí ina raibh an tsubstaint, toisc gur sainaithníodh anailín as bheith ina carcanaigin neamhthairsí”. Thug an Coiste um Measúnú Riosca de chuid na Gníomhaireachta Eorpaí Ceimiceán (RAC) le fios, ina thuairim uaidh maidir le srian a chur le substaintí i ndúigh tatúnna agus i smideadh buan (8), go meastar gur shubstaint charcanaigineach neamhthairsí í anailín. Dá bhrí sin, d’fhéadfadh anailín a bheith ina chúis le hailse fiú ar an leibhéal nochta is lú.

                     (4)

                     Chun comhairle a thabhairt don Choimisiún agus tograí reachtacha agus tionscnaimh bheartais á n-ullmhú i réimse na sábháilteachta bréagán, tá Sainghrúpa um Shábháilteacht Bréagán bunaithe ag an gCoimisiún. Is é misean fhoghrúpa a Ghrúpa Oibre um Cheimiceáin i mBréagáin (an foghrúpa maidir le Ceimiceáin) comhairle a chur ar fáil don Sainghrúpa um Shábháilteacht Bréagán maidir le substaintí ceimiceacha a fhéadfar a úsáid i mbréagáin.

                     (5)

                     Le linn an chruinnithe a bhí ag an bhfoghrúpa maidir le Ceimiceáin an 18 Feabhra 2015 (9), thug roinnt dá chomhalta le fios go bhféadfaí anailín a aimsiú in ábhar bréagán daite amhail teicstílí nó leathar nuair a chuirtear an t-ábhar sin faoi réir na tástála scoilte laghdaithí dá bhforáiltear i bhFoscríbhinn 10 a ghabhann le Rialachán Uimh. 1907/2006 ó Pharlaimint na hEorpa agus ón gComhairle (10). Deimhníodh go raibh anailín i dteicstílí tar éis na tástála scoilte laghdaithí i staidéar a rinneadh sa tSualainn (11) mar obair leantach ar chruinniú an tSainghrúpa um Shábháilteacht Bréagán an 8 Meitheamh 2015. As 23 sampla teicstíle, aimsíodh 91 mg/kg anailín i dteicstíl dhearg amháin (4 % de na samplaí uile). Deimhníodh go raibh anailín in éadaí tar éis na tástála scoilte laghdaithí i staidéar le 153 sampla (12). Aithníodh anailín i 9 sampla (6 % de na samplaí uile) ag suas le 588 mg/kg. Ina theannta sin, aimsíodh anailín i méarphéint tar éis an scoilte laghdaithigh de réir iris tomhaltóra Gearmánach (13). Thug an foghrúpa maidir le Ceimiceáin faoi deara freisin, trí chomhfhreagras scríofa chuig an gCoimisiún i mí na Bealtaine 2020, go bhféadfadh anailín saor a bheith i méarphéinteanna mar eisíontas ar na datháin atá i bpéinteanna den sórt sin.

                     (6)

                     Ag an gcruinniú a bhí ag an Sainghrúpa um Shábháilteacht Bréagán an 8 Meitheamh 2015, chuir an Ghearmáin páipéar seasaimh i láthair ina ndearnadh measúnú eolaíoch ar airíonna tocsaineolaíocha anailín (14). De réir an mheasúnaithe sin, baineann riosca leis an teorainn atá ann faoi láthair i gcás anailín d’éifeachtaí sistéamacha agus ailse na substainte sin. Chinn an foghrúpa maidir le Ceimiceáin, ag a chruinniú an 26 Meán Fómhair 2017 (15), gur cheart srian ar anailín i mbréagáin a bheith dírithe ar bhréagáin agus comhpháirteanna bréagán déanta as teicstíl agus leathar, agus méarphéinteanna, ós rud é gur beag faisnéis atá ar fáil go dtí seo ar an ngá le srian a chur le hanailín i mbréagáin nó in ábhar bréagán seachas teicstíl, leathar agus méarphéinteanna. Thug an foghrúpa le fios freisin gur cheart teorainnluach 30 mg/kg a bheith ann tar éis an scoilte laghdaithigh. Is é sin an tiúchan is ísle ar féidir leis an tástáil scoilte laghdaitheach a shainaithint ar bhonn iontaofa. Maidir le méarphéinteanna, thug an foghrúpa le fios gur cheart teorainn 10 mg/kg a shocrú le haghaidh anailín saor ós rud é gurb é sin an tiúchan is ísle ar féidir a sheiceáil go hiontaofa i ngnáth-tástálacha ar mhéarphéinteanna.

                     (7)

                     Scrúdaigh an Sainghrúpa um Shábháilteacht Bréagán, ag an gcruinniú a bhí aige an 19 Nollaig 2017 (16), teorainnluachanna 30 mg/kg le haghaidh anailín a shocrú tar éis an scoilte laghdaithigh in ábhar bréagán teicstíle agus leathair; 30 mg/kg le haghaidh anailín tar éis an scoilte laghdaithigh i méarphéinteanna; agus 10 mg/kg le haghaidh anailín saor i méarphéinteanna, mar a léirigh an foghrúpa maidir le Ceimiceáin níos luaithe.

                     (8)

                     De bhun Airteagal 46(2) de Threoir 2009/48/CE, déanfar na ceanglais maidir le pacáistiú le haghaidh bia a leagtar síos i Rialachán (CE) Uimh. 1935/2004 ó Pharlaimint na hEorpa agus ón gComhairle (17) a chur san áireamh agus teorainnluachanna sonracha le haghaidh ceimiceáin i bhFoscríbhinn C a ghabhann leis an Treoir sin á nglacadh. Na toimhdí bunúsacha atá taobh thiar de na modhanna tástála ascnaimh dá dtagraítear in Airteagal 11(4) de Rialachán (AE) Uimh. 10/2011 ón gCoimisiún (18), ar beart sonrach é de réir bhrí Airteagal 5 de Rialachán (CE) Uimh. 1935/2004 agus lena mbunaítear ceanglais shonracha maidir le hábhair phlaisteacha agus earraí plaisteacha a bheartaítear a bheith i dtadhall le bia a mhonarú agus a mhargú, tá siad éagsúil, áfach, ó na toimhdí bunúsacha atá taobh thiar de na teorainneacha ar mhéid le haghaidh anailín i mbréagáin áirithe i dTreoir 2009/48/CE. Chomh maith leis sin, ní féidir teorainneacha ascnaimh a chur i gcomparáid le teorainneacha ar mhéid. Dá bhrí sin, de bhreis ar na conclúidí sin, níl aon bhealach ann chun na ceanglais maidir le pacáistiú le haghaidh bia a chur san áireamh agus teorainneacha á socrú le haghaidh anailín i mbréagáin áirithe.

                     (9)

                     I bhfianaise anailín a aicmiú mar shubstaint CMR, i dTuarascáil Measúnaithe Riosca an Aontais Eorpaigh maidir le hanailín, measann RAC agus SCHER agus an Sainghrúpa um Shábhailteacht Breágán agus a fhoghrúpa maidir le Ceimiceáin agus na staidéir maidir le hanailín a bheith i dteicstílí, gur cheart teorainn 30 mg/kg tar éis an scoilte laghdaithigh a shocrú le haghaidh anailín in ábhar bréagán teicstíle agus in ábhar bréagán leathair agus teorainn 10 mg/kg le haghaidh anailín i méarphéinteanna i gcás anailín saor agus 30 mg/kg tar éis an scoilte laghdaithigh.

                     (10)

                     Ba cheart, dá bhrí sin, Treoir 2009/48/CE a leasú dá réir sin.

                     (11)

                     Tá na bearta dá bhforáiltear sa Treoir seo i gcomhréir le tuairim an Choiste um Shábháilteacht Bréagán,

               TAR ÉIS AN TREOIR SEO A GHLACADH:

            Airteagal 1
            I bhFoscríbhinn C d’Iarscríbhinn II a ghabhann le Treoir 2009/48/CE, cuirtear an iontráil seo a leanas isteach:

                           Substaint

                           Uimh. CAS

                           Teorainnluach

                           “Anailín

                           62-53-3

                                       30 mg/kg

                                       tar éis an scoilte laghdaithigh in ábhar bréagán teicstíle agus in ábhar bréagán leathair

                                       10 mg/kg

                                       mar anailín saor i méarphéinteanna

                                       30 mg/kg

                                       tar éis an scoilte laghdaithigh i méarphéinteanna”

            Airteagal 2

               1.   Faoin 4 Nollaig 2022 ar a dhéanaí, déanfaidh na Ballstáit na dlíthe, na rialacháin agus na forálacha riaracháin is gá chun an Treoir seo a chomhlíonadh a ghlacadh agus a fhoilsiú. Cuirfidh siad téacs na bhforálacha sin in iúl don Choimisiún láithreach.
               Cuirfidh siad na forálacha sin i bhfeidhm ón 5 Nollaig 2022.
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an tslí le tagairt den sórt sin a dhéanamh.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Dírítear an Treoir seo chuig na Ballstáit.

            Arna dhéanamh sa Bhruiséil, 3 Meitheamh 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 170, 30.6.2009, lch. 1.

            (2)  Rialachán (CE) Uimh. 1272/2008 ó Pharlaimint na hEorpa agus ón gComhairle an 16 Nollaig 2008 maidir le haicmiú, lipéadú agus pacáistiú substaintí agus meascán, agus lena leasaítear agus lena n-aisghairtear Treoir 67/548/CEE agus Treoir 1999/45/CE, agus lena leasaítear Rialachán (CE) Uimh. 1907/2006 (IO L 353, 31.12.2008, lch. 1).

            (3)  Tábla 3 in Iarscríbhinn VI a ghabhann le Rialachán (CE) Uimh. 1272/2008.

            (4)  Tábla 3.6.2 in Iarscríbhinn I a ghabhann le Rialachán (CE) Uimh. 1272/2008.

            (5)  Tábla 3.5.2 in Iarscríbhinn I a ghabhann le Rialachán (CE) Uimh. 1272/2008.

            (6)  An Coiste Eolaíoch um Chineálacha Rioscaí Sláinte agus Comhshaoil (SCHER). Freagairt CEN ar thuairim CSTEE maidir leis an measúnú ar thuarascáil CEN ar an measúnú riosca ar cheimiceáin orgánacha i mbréagáin. Arna ghlacadh an 29.5.2007.
         http://ec.europa.eu/health/archive/ph_risk/committees/04_scher/docs/scher_o_056.pdf

            (7)  An Biúró Eorpach um Cheimiceáin, an Institiúid um Shláinte agus um Chosaint Tomhaltóirí, 2004. EUR 21092 EN. Roinn 5.2.1.2, lch. 180.
         https://echa.europa.eu/documents/10162/6434698/orats_final_rar_aniline_en.pdf/0abd36ad-53de-4b0f-b258-10cf90f90493

            (8)  An Coiste um Measúnú Riosca (RAC), an Coiste um Anailís Shocheacnamaíoch (SEAC)), Tuairim maidir le sainchomhad Iarscríbhinn XV ina moltar srian a chur le substaintí a úsáidtear i ndúigh tatúnna agus i smideadh buan. Arna ghlacadh an 20 Samhain 2018. Iarscríbhinn 2, roinn 2, lch. 90.
         https://echa.europa.eu/documents/10162/2b4533af-f717-4bff-939b-2320fb43b462

            (9)  Féach Clár Shainghrúpaí an Choimisiúin, an Sainghrúpa um Shábháilteacht Bréagán (E01360).
         https://ec.europa.eu/transparency/regexpert/index.cfm?do=groupDetail.groupDetailDoc&id=20916&no=1

            (10)  Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n-aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).

            (11)  Doiciméad cruinnithe an fhoghrúpa maidir le Ceimiceáin: EXP/WG/2015/027/Ann1, Anailín ó scoilt asóruaime, Torthaí ón tSualainn.

            (12)  Brüschweiler et al., Sainaithint aimíní aramatacha neamhrialaithe ar cúis imní iad ó thaobh na tocsaineolaíochta de, aimíní ar féidir iad a scoilt ó asóruamanna a úsáidtear i dteicstílí éadaí, Tocsaineolaíocht agus Cogaseolaíoch Rialála 69 (2014) 263–272. A luaitear in: ANEC - Páipéar seasaimh maidir le hanailín. Mí Aibreáin 2016. Curtha faoi bhrád an fhoghrúpa maidir le Ceimiceáin ag cruinniú an 1 Meitheamh 2016 (EXP/WG/2016/027).

            (13)  Ökotest 2/2015, lch. 69.

            (14)  Plépháipéar EXP/2015/029/rev1.

            (15)  Clár Shainghrúpaí an Choimisiúin, an Sainghrúpa um Shábháilteacht Bréagán (E01360).
         http://ec.europa.eu/transparency/regexpert/index.cfm?do=groupDetail.groupMeeting&meetingId=4151.

            (16)  Clár Shainghrúpaí an Choimisiúin, an Sainghrúpa um Shábháilteacht Bréagán (E01360).
         http://ec.europa.eu/transparency/regexpert/index.cfm?do=groupDetail.groupMeeting&meetingId=1485.

            (17)  Rialachán (CE) Uimh. 1935/2004 ó Pharlaimint na hEorpa agus ón gComhairle an 27 Deireadh Fómhair 2004 maidir le hábhair agus earraí a bheartaítear a bheith i dtadhall le bia agus lena n-aisghairtear Treoir 80/590/CEE agus Treoir 89/109/CEE (IO L 338, 13.11.2004, lch. 4).

            (18)  Rialachán (AE) Uimh. 10/2011 ón gCoimisiún an 14 Eanáir 2011 maidir le hábhair phlaisteacha agus earraí plaisteacha atá beartaithe teacht i dteagmháil le bia (IO L 12, 15.1.2011, lch. 1).


title: Treoir (AE) 2020/700 ó Pharlaimint na hEorpa agus ón gComhairle an 25 Bealtaine 2020 lena leasaítear Treoracha (AE) 2016/797 agus (AE) 2016/798, a mhéid a bhaineann lena dtréimhsí trasuí a fhadú (Téacs atá ábhartha maidir le LEE)

text:
                  27.5.2020

                  GA

                  Iris Oifigiúil an Aontais Eorpaigh

                  L 165/27

         TREOIR (AE) 2020/700 Ó PHARLAIMINT NA hEORPA AGUS ÓN gCOMHAIRLE
         an 25 Bealtaine 2020
         lena leasaítear Treoracha (AE) 2016/797 agus (AE) 2016/798, a mhéid a bhaineann lena dtréimhsí trasuí a fhadú
         (Téacs atá ábhartha maidir le LEE)
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91(1) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Tar éis dóibh dul i gcomhairle le Coiste Eacnamaíoch agus Sóisialta na hEorpa,
         Tar éis dóibh dul i gcomhairle le Coiste na Réigiún,
         Ag gníomhú dóibh i gcomhréir leis an ngnáthnós imeachta reachtach (1),
         De bharr an mhéid seo a leanas:

                     (1)

                     I gcomhréir le hAirteagal 57(1) de Threoir (AE) 2016/797 ó Pharlaimint na hEorpa agus ón gComhairle (2) agus le hAirteagal 33(1) de Threoir (AE) 2016/798 ó Pharlaimint na hEorpa agus ón gComhairle (3), bhí ar na Ballstáit na forálacha reachtaíochta, rialúcháin agus riaracháin a thabhairt i bhfeidhm mar is gá ionas go mbeadh forálacha ábhartha na dTreoracha sin á gcomhlíonadh acu faoin 16 Meitheamh 2019. Mar sin féin, de bhun Airteagal 57(2) de Threoir (AE) 2016/797 agus Airteagal 33(2) de Threoir (AE) 2016/798, bhí an deis ag na Ballstáit an tréimhse thrasuí a fhadú bliain amháin.

                     (2)

                     Thug seacht mBallstát déag fógra don Choimisiún agus do Ghníomhaireacht Iarnróid an Aontais Eorpaigh (“an Ghníomhaireacht”) maidir le spriocdhátaí trasuí Threoracha (AE) 2016/797 agus (AE) 2016/798 a fhadú go dtí an 16 Meitheamh 2020.

                     (3)

                     De dheasca na staide urghnáiche gan choinne arb í ráig COVID-19 ba chúis léi, tá deacrachtaí ag cuid de na Ballstáit sin an obair reachtach a thabhairt i gcrích faoi na spriocdhátaí áirithe trasuí agus dá bhrí sin tá baol ann go dteipfidh siad cloí leo. D'fhéadfadh teip den sórt sin a bheith ina cúis le héiginnteacht dhlíthiúil le haghaidh an tionscail iarnróid, na n-údarás náisiúnta agus na Gníomhaireachta i ndáil leis an reachtaíocht is infheidhme maidir le sábháilteacht agus idir-inoibritheacht iarnróid. Tá iarmhairtí díobhálacha ag neamhábaltacht Ballstát áirithe Treoracha (AE) 2016/797 agus (AE) 2016/798 a thrasuí de dheasca ráig COVID-19 le haghaidh na hearnála iarnróid.

                     (4)

                     Tá sé fíor-riachtanach soiléireacht dhlíthiúil agus deimhneacht dhlíthiúil a thabhairt don tionscal iarnróid trí chead a thabhairt, i gcás inarb ábhartha, do na Ballstáit leanúint, ón 16 Meitheamh 2020 agus go ceann tréimhse theoranta, de Threoracha 2004/49/CE (4) agus 2008/57/CE (5) ó Pharlaimint na hEorpa agus ón gComhairle a chur i bhfeidhm.

                     (5)

                     Ós rud é gur tharla ráig COVID-19 le linn chéim dheireanach ghlacadh na mbeart náisiúnta trasuí de Threoracha (AE) 2016/797 agus (AE) 2016/798, ba cheart cead a thabhairt do na Ballstáit tréimhse bhreise a bheith acu chun próiseas an trasuí a thabhairt i gcrích.

                     (6)

                     Ba cheart spriocdhátaí trasuí Threoracha (AE) 2016/797 agus (AE) 2016/798 a fhadú go dtí an 31 Deireadh Fómhair 2020. Maidir le dátaí aisghairthe Threoracha 2004/49/CE agus 2008/57/CE, a leagtar amach in Airteagal 58 de Threoir (AE) 2016/797 agus in Airteagal 34 de Threoir (AE) 2016/798 faoi seach, ba cheart iad a choigeartú dá réir.

                     (7)

                     Glacadh roinnt gníomhartha tarmligthe ar bhonn Threoir (AE) 2016/798 lena léirítear spriocdhátaí trasuí roimhe sin. I bhfianaise na staide reatha, is gá na gníomhartha tarmligthe sin a ailíniú leis an spriocdháta trasuí nua.

                     (8)

                     I bhfianaise na práinne a bhí i gceist leis na cúinsí eisceachtúla arb í ráig COVID-19 ba chúis leo, measadh gurbh iomchuí foráil a dhéanamh maidir le heisceacht ar an tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bparlaimintí náisiúnta san Aontas Eorpach, atá i gceangal leis an gConradh ar an Aontas Eorpach (CAE), leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

                     (9)

                     Ós rud é nach féidir leis na Ballstáit cuspóir na Treorach seo, eadhon Treoracha (AE) 2016/797 agus (AE) 2016/798 a leasú i bhfianaise ráig COVID-19, a ghnóthú go leordhóthanach agus, de bharr a fhairsinge agus a éifeachtaí, gur fearr is féidir é a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 CAE. I gcomhréir le prionsabal na comhréireachta a leagtar amach san Airteagal sin, ní théann an Treoir seo thar a bhfuil riachtanach chun an cuspóir sin a ghnóthú.

                     (10)

                     Ba cheart, dá bhrí sin, Treoracha (AE) 2016/797 agus (AE) 2016/798 a leasú dá réir sin.

                     (11)

                     Chun gur féidir na bearta dá bhforáiltear sa Treoir seo a chur i bhfeidhm go pras, ba cheart an Treoir seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN TREOIR SEO A GHLACADH:

            Airteagal 1
            Leasú ar Threoir (AE) 2016/797
            Leasaítear Treoir (AE) 2016/797 mar a leanas:

                        (1)

                        in Airteagal 54, cuirtear an méid seo a leanas in ionad mhír 4:

                           “4.   Ar a dhéanaí ón 16 Meitheamh 2019, cuirfidh an Ghníomhaireacht na cúraimí i gcrích, ar cúraimí údaraithe iad de bhun Airteagail 21 agus 24 agus ar cúraimí iad dá dtagraítear in Airteagal 19 maidir le réimsí úsáide sna Ballstáit nár thug fógra don Ghníomhaireacht ná don Choimisiún i gcomhréir le hAirteagal 57(2). De mhaolú ar Airteagail 21 agus 24, féadfaidh údaráis náisiúnta sábháilteachta na mBallstát a thug fógra don Ghníomhaireacht agus don Choimisiún i gcomhréir le hAirteagal 57(2) leanúint de bheith ag eisiúint údaruithe i gcomhréir le Treoir 2008/57/CE go dtí an 16 Meitheamh 2020. De mhaolú ar Airteagail 21 agus 24, féadfaidh údaráis náisiúnta sábháilteachta na mBallstát a thug fógra don Ghníomhaireacht agus don Choimisiún i gcomhréir le hAirteagal 57(2a) leanúint de bheith ag eisiúint údaruithe i gcomhréir le Treoir 2008/57/CE go dtí an 31 Deireadh Fómhair 2020.”;

                        (2)

                        in Airteagal 57, cuirtear an mhír seo a leanas isteach:

                           “2a.   Maidir leis na Ballstáit a chuir fad leis an tréimhse thrasuí i gcomhréir le mír 2, féadfaidh siad an tréimhse sin a fhadú tuilleadh go dtí an 31 Deireadh Fómhair 2020. Beidh feidhm ag a mbearta trasuí ón dáta sin. Tabharfaidh na Ballstáit sin fógra don Ghníomhaireacht agus don Choimisiún faoi faoin 29 Bealtaine 2020.”;

                        (3)

                        sa chéad mhír d’Airteagal 58, cuirtear “31 Deireadh Fómhair 2020” in ionad an dáta “16 Meitheamh 2020”.

            Airteagal 2
            Leasú ar Threoir (AE) 2016/798
            Leasaítear Treoir (AE) 2016/798 mar a leanas:

                        (1)

                        cuirtear an tAirteagal seo a leanas isteach:

                           “Airteagal 6a
                           MCSanna a ailíniú le spriocdhátaí athbhreithnithe
                           Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 27 chun dátaí cur i bhfeidhm na ngníomhartha tarmligthe a ghlactar faoi Airteagal 6(6) a ailíniú leis an spriocdháta trasuí a leagtar amach in Airteagal 33(2a). Beidh feidhm ag an nós imeachta dá bhforáiltear in Airteagal 27a maidir le gníomhartha tarmligthe a ghlactar de bhun an Airteagail seo.”;

                        (2)

                        in Airteagal 27, cuirtear an mhír seo a leanas leis:

                           “7.   An chumhacht chun gníomhartha tarmligthe dá dtagraítear in Airteagal 6a a ghlacadh, tabharfar don Choimisiún í ón 28 Bealtaine 2020 go dtí an 31 Deireadh Fómhair 2020.”;

                        (3)

                        cuirtear an tAirteagal seo a leanas isteach:

                           “Airteagal 27a
                           Nós imeachta práinne

                              1.   Tiocfaidh gníomhartha tarmligthe a ghlactar faoin Airteagal seo i bhfeidhm gan mhoill agus beidh feidhm acu ar choinníoll nach ndéanfar agóid i gcomhréir le mír 2. Déanfar na cúiseanna le húsáid a bhaint as an nós imeachta práinne a lua san fhógra faoi ghníomhartha tarmligthe a thugtar do do Pharlaimint na hEorpa agus don Chomhairle.

                              2.   Féadfaidh Parlaimint na hEorpa nó an Chomhairle agóid a dhéanamh i gcoinne gníomh tarmligthe i gcomhréir leis an nós imeachta dá dtagraítear in Airteagal 27(6). I gcás den sórt sin, déanfaidh an Coimisiún an gníomh tarmligthe a aisghairm láithreach tar éis do Pharlaimint na hEorpa nó don Chomhairle fógra a thabhairt don Choimisiún maidir leis an gcinneadh agóid a dhéanamh.”;

                        (4)

                        in Airteagal 31, cuirtear an méid seo a leanas in ionad mhír 3:

                           “3.   Ar a dhéanaí ón 16 Meitheamh 2019, cuirfidh an Ghníomhaireacht na cúraimí deimhniúcháin i gcrích de bhun Airteagal 10 maidir le réimsí oibríochta sna Ballstáit nár thug fógra don Ghníomhaireacht ná don Choimisiún i gcomhréir le hAirteagal 33(2). De mhaolú ar Airteagal 10, féadfaidh údaráis náisiúnta sábháilteachta na mBallstát a thug fógra don Ghníomhaireacht agus don Choimisiún i gcomhréir le hAirteagal 33(2) leanúint de bheith ag eisiúint deimhnithe i gcomhréir le Treoir 2004/49/CE go dtí an 16 Meitheamh 2020. De mhaolú ar Airteagal 10, féadfaidh údaráis náisiúnta sábháilteachta na mBallstát a thug fógra don Ghníomhaireacht agus don Choimisiún i gcomhréir le hAirteagal 33(2a) leanúint de bheith ag eisiúint deimhnithe i gcomhréir le Treoir 2004/49/CE go dtí an 31 Deireadh Fómhair 2020.”;

                        (5)

                        in Airteagal 33, cuirtear an mhír seo a leanas isteach:

                           “2a.   Maidir leis na Ballstáit a chuir fad leis an tréimhse thrasuí i gcomhréir le mír 2, féadfaidh siad an tréimhse sin a fhadú tuilleadh go dtí an 31 Deireadh Fómhair 2020. Beidh feidhm ag a mbearta trasuí ón dáta sin. Tabharfaidh na Ballstáit sin fógra don Ghníomhaireacht agus don Choimisiún faoi faoin 29 Bealtaine 2020.”;

                        (6)

                        sa chéad mhír d’Airteagal 34, cuirtear “31 Deireadh Fómhair 2020” in ionad an dáta “16 Meitheamh 2020”.

            Airteagal 3
            Tiocfaidh an Treoir seo i bhfeidhm an lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Is chuig na Ballstáit a dhírítear an Treoir seo.

            Arna déanamh sa Bhruiséil, 25 Bealtaine 2020.

                  Thar ceann Pharlaimint na hEorpa

                  An tUachtarán

               D. M. SASSOLI

                  Thar ceann na Comhairle

                  An tUachtarán

               A. METELKO-ZGOMBIĆ

            (1)  Seasamh ó Pharlaimint na hEorpa an 15 Bealtaine 2020 (nár foilsíodh fós san Iris Oifigiúil) agus cinneadh ón gComhairle an 25 Bealtaine 2020.

            (2)  Treoir (AE) 2016/797 ó Pharlaimint na hEorpa agus ón gComhairle an 11 Bealtaine 2016 maidir le hidir-inoibritheacht an chórais iarnróid laistigh den Aontas Eorpach (IO L 138, 26.5.2016, lch. 44).

            (3)  Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid (IO L 138, 26.5.2016, lch. 102).

            (4)  Treoir 2004/49/CE ó Pharlaimint na hEorpa agus ón gComhairle an 29 Aibreán 2004 maidir le sábháilteacht ar iarnróid an Chomhphobail agus lena leasaítear Treoir 95/18/CE ón gComhairle maidir le ceadúnú gnóthas iarnróid agus Treoir 2001/14/CE maidir le toilleadh bonneagair iarnróid a leithdháileadh agus muirir ar úsáid bonneagair iarnróid agus ar dheimhniúchán sábháilteachta a ghearradh (Treoir um Shábháilteacht Iarnróid) (IO L 164, 30.4.2004, lch. 44).

            (5)  Treoir 2008/57/CE ó Pharlaimint na hEorpa agus ón gComhairle an 17 Meitheamh 2008 maidir le hidir-inoibritheacht an chórais iarnróid laistigh den Chomhphobal (IO L 191, 18.7.2008, lch. 1).


title: Treoir (AE) 2020/876 ón gComhairle an 24 Meitheamh 2020 lena leasaítear Treoir 2011/16/AE chun aghaidh a thabhairt ar an ngéarghá atá ann teorainneacha áirithe ama, faoi nach mór faisnéis a chomhdú agus a mhalartú i réimse an chánachais, a chur siar de dheasca phaindéim COVID-19

text:
                  26.6.2020

                  GA

                  Iris Oifigiúil an Aontais Eorpaigh

                  L 204/46

         TREOIR (AE) 2020/876 ÓN gCOMHAIRLE
         an 24 Meitheamh 2020
         lena leasaítear Treoir 2011/16/AE chun aghaidh a thabhairt ar an ngéarghá atá ann teorainneacha áirithe ama, faoi nach mór faisnéis a chomhdú agus a mhalartú i réimse an chánachais, a chur siar de dheasca phaindéim COVID-19
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagail 113 agus 115 de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag féachaint don tuairim ó Pharlaimint na hEorpa (1),
         Ag féachaint don tuairim ó Choiste Eacnamaíoch agus Sóisialta na hEorpa (2),
         Ag gníomhú dóibh i gcomhréir le nós imeachta reachtach speisialta,
         De bharr an mhéid seo a leanas:

                     (1)

                     De bharr na rioscaí tromchúiseacha don tsláinte phoiblí agus bacainní eile arb í paindéim COVID-19 is cúis leo, agus de bharr na mbeart dianghlasála a chuir na Ballstáit i bhfeidhm chun féachaint leis an bpaindéim a shrianadh, táthar ag cur as go mór d'acmhainneacht gnólachtaí agus d'údaráis chánacha na mBallstát a gcuid oibleagáidí de bhun Threoir 2011/16/AE ón gComhairle (3) a chur i gcrích.

                     (2)

                     D'iarr roinnt de na Ballstáit agus roinnt daoine atá faoi dhliteanas faisnéis a thuairisciú d'údaráis inniúla na mBallstát faoi Threoir 2011/16/AE go gcuirfí siar teorainneacha ama áirithe a leagtar síos sa Treoir sin. Baineann na teorainneacha ama sin le huathmhalartú faisnéise faoi chuntais airgeadais a bhfuil a dtairbhithe ina gcónaí i mBallstát eile chun críoch cánach agus le socruithe intuairiscithe trasteorann ina sonraítear ceann amháin, ar a laghad, de na sainmharcanna a leagtar amach in Iarscríbhinn IV a ghabhann le Treoir 2011/16/AE (“socruithe intuairiscithe trasteorann”).

                     (3)

                     Tá an mórshuaitheadh sna ghníomhaíochtaí a dhéanann cuid mhór institiúidí airgeadais agus daoine atá faoi dhliteanas socruithe trasteorann a thuairisciú, agus arb í paindéim COVID-19 is cúis leis, ag cur bac ar chomhlíonadh tráthúil a n-oibleagáidí tuairiscithe de bhun Threoir 2011/16/AE. I láthair na huaire, ní mór do na hinstitiúidí airgeadais aghaidh a thabhairt ar thascanna práinneacha a bhaineann le paindéim COVID-19.

                     (4)

                     Ina theannta sin, i gcás institiúidí airgeadais agus daoine atá faoi dhliteanas tuairisciú tá suaití móra ina gcuid dálaí oibre, go príomha mar gheall ar an teilea-obair arb í an dianghlasáil i bhformhór na mBallstát is cúis léi. Ar an gcaoi chéanna, tá tionchar diúltach ag an méid sin ar acmhainneacht chórais riaracháin cánach na mBallstát i mbailiú agus i bpróiseáil na sonraí.

                     (5)

                     I ngeall air sin, teastaíonn freagairt phráinneach agus, a mhéid is féidir, comhordaithe laistigh den Aontas. Chuige sin, is gá an rogha a thabhairt do na Ballstáit an teorainn ama, faoi nach mór faisnéis a mhalartú faoi chuntais airgeadais a bhfuil a dtairbhithe ina gcónaí chun críoch cánach i mBallstát eile, a chur siar chun gur féidir leis na Ballstáit na teorainneacha ama sin dá gcuid, faoi nach mór do na hInstitiúidí Airgeadais Tuairiscithe an fhaisnéis a chomhadú, a choigeartú. Ina theannta sin, ba cheart an rogha a sholáthar do na Ballstáit go gcuirfí siar na teorainneacha ama faoi nach mór faisnéis a chomhdú agus a mhalartú i ndáil le socruithe intuairiscithe trasteorann.

                     (6)

                     Is é is aidhm do chur siar na dteorainneacha ama (“cur siar”) aghaidh a thabhairt ar chás eisceachtúil agus níor cheart don chur siar sin cur isteach ar an struchtúr bunaithe ná ar fheidhmiú Threoir 2011/16/AE. Dá réir sin, is gá teorainn a chur leis an gcur siar agus go leanfadh sé de bheith comhréireach leis na deacrachtaí praiticiúla a ghabhann le comhdú agus malartú faisnéise, arb í paindéim COVID-19 is cúis leo.

                     (7)

                     Ag féachaint don éiginnteacht atá ann i láthair na huaire maidir lena bhfuil i ndán don phaindéim COVID-19, agus os rud é go bhféadfadh na himthosca is údar le glacadh na Treorach seo a leanúint ar aghaidh gan athrú, is iomchuí foráil a dhéanamh maidir leis an bhféidearthacht síneadh roghnach amháin eile a chur leis an gcur siar sin. Níor cheart síneadh ama den chineál sin a bheith ann ach sa chás ina gcomhlíontar na coinníollacha a leagtar síos sa Treoir seo.

                     (8)

                     I bhfianaise an tionchair shuntasaigh a d'imir an suaitheadh eacnamaíoch, arb í paindéim COVID-19 is cúis leis, ar bhuiséid, acmhainní daonna agus feidhmiú údaráis chánacha na mBallstát, ba cheart an chumhacht a thabhairt don Chomhairle cinneadh a dhéanamh d'aon toil, ar thogra ón gCoimisiún, chun tréimhse an chur siar a shíneadh a thuilleadh.

                     (9)

                     Níor cheart d'aon chur siar difear a dhéanamh do na gnéithe bunriachtanacha a ghabhann leis an oibleagáid faisnéis a thuairisciú agus a mhalartú faoi Treoir 2011/16/AE agus ba cheart é a áirithiú nach bhfágtar gan tuairisciú gan mhalartú aon fhaisnéis den sórt sin a thiocfaidh chun bheith intuairiscithe i rith thréimhse an chur siar.

                     (10)

                     I bhfianaise na práinne a bhaineann leis na cúinsí eisceachtúla, arb í paindéim COVID-19 is cúis leo, i bhfianaise na práinne atá i gceist le haghaidh a thabhairt ar an ngéarchéim sláinte phoiblí a bhaineann léi, agus i bhfianaise a hiarmhairtí sóisialta agus eacnamaíocha, measadh gurb iomchuí foráil a dhéanamh maidir le heisceacht ar an tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bParlaimintí náisiúnta san Aontas Eorpach, atá i gceangal le Conradh an Aontais Eorpaigh, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

                     (11)

                     Ba cheart, dá bhrí sin, Treoir 2011/16/AE a leasú dá réir sin.

                     (12)

                     Os rud é gur gá do na Ballstáit gníomhú laistigh de thréimhse an-ghearr, chun teorainneacha ama a chur siar, ar teorainneacha ama iad a thiocfadh chun bheith infheidhme de bhun Threoir 2011/16/AE murach sin, ba cheart an Treoir seo a thabhairt i bhfeidhm mar ábhar práinne,

               TAR ÉIS AN TREOIR SEO A GHLACADH:

            Airteagal 1
            I dTreoir 2011/16/AE, cuirtear isteach na hAirteagail seo a leanas:

                  “Airteagal 27a

                  Teorainneacha ama a chur siar ar bhonn roghnach atá ann de dheasca phaindéim COVID-19

                     1.   D'ainneoin na dteorainneacha ama i dtaca le faisnéis a chomhdú maidir le socruithe intuairiscithe trasteoran mar a shonraítear in Airteagal 8ab(12), féadfaidh na Ballstáit na bearta is gá a ghlacadh chun go gceadófar d'idirghabhálaithe agus do cháiníocóirí ábhartha, faoin 28 Feabhra 2021, faisnéis a chomhdú maidir le socruithe intuairiscithe trasteorann ar cuireadh an chéad chéim de chun feidhme idir an 25 Meitheamh 2018 agus an 30 Meitheamh 2020.

                     2.   I gcás ina nglacfaidh na Ballstáit na bearta dá dtagraítear i mír 1, déanfaidh siad na bearta is gá freisin chun an méid seo a leanas a cheadú:

                                 (a)

                                 d'ainneoin Airteagal 8ab(18), cuirfear an chéad fhaisnéis in iúl faoin 30 Aibreán 2021;

                                 (b)

                                 cuirfear tús leis an tréimhse 30 lá chun faisnéis a leagtar síos in Airteagal 8ab(1) agus (7) a chomhdú, faoin 1 Eanáir 2021 i gcás an mhéid seo a leanas:

                                             (i)

                                             i gcás ina gcuirfear socrú infhógartha trasteorann ar fáil lena chur chun feidhme, nó i gcás ina mbeidh sé ullamh lena chur chun feidhme, nó i gcás ina mbeidh an chéad chéim den chur chun feidhme curtha i gcrích idir an 1 Iúil 2020 agus an 31 Nollaig 2020; nó

                                             (ii)

                                             i gcás ina mbeidh cúnamh, cabhair nó comhairle á soláthar ag idirghabhálaithe de réir bhrí an dara mír de phointe 21 in Airteagal 3, go díreach nó le cuidiú ó dhaoine eile, idir an 1 Iúil 2020 agus an 31 Nollaig 2020;

                                 (c)

                                 i gcás socruithe indíolta, cuirfidh an t-idirghabhálaí an chéad tuarascáil thréimhsiúil i dtoll a chéile faoin 30 Aibreán 2021 i gcomhréir le hAirteagal 8ab (2).

                     3.   D'ainneoin na teorann ama a leagtar síos i bpointe (b) d'Airteagal 8(6), féadfaidh na Ballstáit na bearta is gá a dhéanamh chun go gceadófar, maidir leis an bhfaisnéis a dá dtagraítear in Airteagal 8(3a) a bhaineann leis an mbliain féilire 2019, nó le tréimhse tuairiscithe iomchuí eile, an fhaisnéis sin a chur in iúl laistigh de 12 mhí i ndiaidh dheireadh na bliana féilire 2019, nó i ndiaidhna tréimhse tuairiscithe iomchuí eile.

                  Airteagal 27b
                  Síneadh ama a chur leis an tréimhse a mhairfidh an cur siar

                     1.   Féadfaidh an Chomhairle, ag gníomhú di d'aon toil ar thogra ón gCoimisiún, cinneadh cur chun feidhme a ghlacadh chun síneadh a chur le cur siar na dteorainneacha ama a leagtar amach in Airteagal 27a trí mhí eile, ar choinníoll go mbíonn rioscaí tromchúiseacha don tsláinte phoiblí, bacainní agus suaitheadh eacnamaíoch, arb í paindéim COVID-19 is cúis le, ann i gcónaí agus go gcuireann na Ballstáit bearta dianghlasála chun feidhme.

                     2.   Cuirfear an togra le haghaidh cinneadh cur chun feidhme ón gComhairle faoi bhráid na Comhairle mí amháin ar a laghad sula rachaidh na spriocdhátaí ábhartha in éag.”.

            Airteagal 2
            Tiocfaidh an Treoir seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Airteagal 3
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 24 Meitheamh 2020.

                  Thar ceann na Comhairle

                  An tUachtarán

               A.METELKO-ZGOMBIĆ

            (1)  Tuairim an 19 Meitheamh 2020 (nár foilsíodh fós san Iris Oifigiúil).

            (2)  Tuairim an 14 Meitheamh 2020 (nár foilsíodh fós san Iris Oifigiúil).

            (3)  Treoir 2011/16/AE ón gComhairle an 15 Feabhra 2011 maidir le comhar riaracháin i réimse an chánachais agus lena n-aisghairtear Treoir 77/799/CEE (IO L 64, 11.3.2011, lch. 1).